b'\n_START_ARTICLE_\nJacques-Yves Cousteau\n_START_PARAGRAPH_\nSi Jacques-Yves Cousteau o Jacques Cousteau (11 Hunyo 1910 \xe2\x80\x93 25 Hunyo 1997) ay isang Pranses na opisyal ng hukbong pangdagat (opisyal na nabal), eksplorador, ekolohista, tagagawa ng pelikula, inobador, siyentipiko, imbentor, potograpo (litratista), may-akda, at mananaliksik, na nag-aral ng dagat at lahat ng anyo ng buhay sa tubig. Siya ang umimbento ng aqualung o "bagang pangtubig" at ang hindi mabigat na mga kasuotang panlangoy at panisid. Kasama siya sa nagpaunlad ng aparatong ito na panghinga habang nasa ilalim ng tubig.  Siya ang nagpanimula ng konserbasyong pangmarina, at isa ring kasapi ng Acad\xc3\xa9mie fran\xc3\xa7aise.  Kilala rin siya bilang "le Commandant Cousteau" o "Kapitan Cousteau"._NEWLINE_Napatunayan ni Cousteau na makapaggagalugad at makagagawa ang tao sa ilalim ng karagatan.  Siya rin ang nagpasimula ng paggamit ng espesyal o natatanging mga kamera upang makuhanan ang mga kagilagilalas na mga bagay at buhay sa dagat.  Nagtayo rin siya ng mga baseng nasa ilalim at nakatayo sa lapag ng kapatagan ng dagat na nagsisilbing tirahan ng mga maninisid._NEWLINE_Anak na lalaki niya si Jean-Michel Cousteau.'